示添丁
作者：盧仝
朝代：唐

paragraphs: 春風苦不仁，呼逐馬蹄行人家。
慚愧瘴氣却憐我，入我憔悴骨中爲生涯。
數日不食強強行，何忍索我抱看滿樹花。
不知四體正困𢞎，泥人啼哭聲呀呀。
忽來案上翻墨汁，塗抹詩書如老鵶。
父憐母惜摑不得，却生癡笑令人嗟。
宿舂連曉不成米，日高始進一椀茶。
氣力龍鍾頭欲白，憑仗添丁莫惱爺。